Stanisław Marusarz

Stanisław Marusarz (født 18. juni 1913 i Zakopane, død 29. oktober 1993 samme sted) var en polsk skiløper. Han konkurrerte i de nordiske grenene skihopping, kombinert og langrenn, og også alpint. Han satte verdensrekord i skihopping i 1935, og tok sølvmedalje hopp i VM i 1938.

 Idrettsmannen 
Marusarz hoppet første gang i storbakken Wielka Krokiew i 1927, da han var 13 år gammel. Han deltok i VM (nordiske grener) i årene 1933-1939. I Lahtis i 1938 tok han sølvmedalje i spesielt hopp, bare 0,3 poeng bak vinneren Asbjørn Ruud. Han ble nummer 4 i Vysoké Tatry (Štrbské Pleso) i 1935 og nummer 5 i Zakopane i 1939. I VM i Innsbruck i 1933 ble han nummer 6 i kombinert.

Han deltok i OL i 1932, 1936, 1948 og 1952. I Lake Placid i 1932 ble han nummer 17 i spesielt hopp og nummer 27 i 18 km langrenn og kombinert. I Garmisch-Partenkirchen i 1936 kom han på 5. plass i spesielt hopp og 7. plass i kombinert. Han ble nummer 27 i spesielt hopp i St. Moritz i 1948 og i Oslo i 1952.

I mars 1935 vant han hoppuka i Planica. Han hoppet 95 meter og var en av flere som satte verdensrekord.

Stanisław Marusarz ble polsk mester til sammen 21 ganger, i både nordiske grener og alpint. Han la helt opp som skihopper etter det polske mesterskapet i 1957, der han kom på 4. plass, 43 år gammel.

Stanisław Marusarz var søskenbarn av Andrzej Marusarz og Józef Marusarz, som begge deltok i OL på ski.

 Andre verdenskrig 
Etter at Polen var blitt invadert av Tyskland høsten 1939, var Stanisław Marusarz grenselos i Tatrafjellene vinteren 1939-40. I mars 1940 ble han arrestert av slovakiske grensevakter, men han greide å rømme og komme seg tilbake til Zakopane. Stanisław og kona Irena forsøkte å flykte til Ungarn, men ble arrestert da de var på vei over grenseelva Hemad mellom Slovakia og Ungarn.

Sammen med 134 andre fanger ble Marusarz dømt til døden for «aktivitet mot Det tredje riket». Etter en dramatisk flukt fra fengselet i Kraków, kom han seg etter en tid i midlertidig sikkerhet i Ungarn, og oppholdt seg der under resten av krigen. Før krigen endte ble han igjen arrestert og dødsdømt, men han unnslapp på ny, og kunne vende tilbake til Polen da freden kom.

Referanser

 Kilder 
 Wojciech Zablocki: Wartime adventures of Stanislaw Marusarz & his awards  (i Journal of Olympic History, vol. 11, september 2003, nr. 3, s. 22-25)
  Stanisław Marusarz – Profil og resultatoversikt hos FIS (skihopping) (ikke fullstendig)
  Stanisław Marusarz – Profil og resultatoversikt hos FIS (kombinert) (ikke fullstendig)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
 Skisprungschanzen-Archiv: Flying hills (med liste over verdensrekorder)
 Planica 1934-2010: All international competitions, all podium winners and competitors with the longest ski jumps and flights

 Eksterne lenker 

 Skijumping.pl: Stanisław Marusarz (polsk, biografi skrevet av Wojciech Szatkowski)

Kategori:Polske alpinister
Kategori:Polske kombinertløpere
Kategori:Polske langrennsløpere
Kategori:Polske skihoppere
Kategori:Deltakere for Polen under Vinter-OL 1932
Kategori:Kombinertløpere under Vinter-OL 1932
Kategori:Langrennsløpere under Vinter-OL 1932
Kategori:Skihoppere under Vinter-OL 1932
Kategori:Deltakere for Polen under Vinter-OL 1936
Kategori:Kombinertløpere under Vinter-OL 1936
Kategori:Skihoppere under Vinter-OL 1936
Kategori:Deltakere for Polen under Vinter-OL 1948
Kategori:Skihoppere under Vinter-OL 1948
Kategori:Deltakere for Polen under Vinter-OL 1952
Kategori:Skihoppere under Vinter-OL 1952
Kategori:Polakker fra andre verdenskrig
Kategori:Personer fra Zakopane